32003R0668
L 096/14
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (EO) № 668/2003 НА КОМИСИЯТА
от 11 април 2003 година
относно постоянното разрешаване на добавки в храни за животни
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 70/524/EИО на Съвета от 23 ноември 1970 г. относно добавките при храненето на животни (1), последно изменена с Регламент (EO) № 1756/2002 (2), и по-специално членове 3 и 9г от нея,
като има предвид, че:
(1)
Директива 70/524/EИО изисква да не бъдат пускани в обращение добавки, без да има разрешение на Общността.
(2)
Постоянно разрешение за вече разрешена добавка за употреба в храни за животни може да бъде дадено, ако са спазени условията, определени в член 3a от директивата.
(3)
Ензимният препарат, посочен в настоящия регламент, беше временно разрешен за пръв път с Регламент (EO) № 1436/98 на Комисията (3), в съответствие с Директива 93/113/EО на Съвета (4), след дадено положително становище от Научния комитет по храненето на животните (НКХЖ), по-специално по отношение на безопасността на продукта. Временното разрешение за тази добавка беше удължено до 30 юни 2004 г. (5) съгласно Директива 70/524/EИО.
(4)
Предприятието производител предостави нови данни в подкрепа на заявлението за безсрочно разрешение за ензимния препарат, посочен в настоящия регламент.
(5)
На 4 декември 2002 г. НКХЖ даде положително становище за ефикасността на ензимния препарат при условията, определени в приложението.
(6)
Предвид становището на НКХЖ оценката на заявлението за разрешение, подадено за ензимния препарат, показва, че условията, предвидени в член 3a от Директива 70/524/EИО, са изпълнени. Поради това този препарат следва да бъде разрешен безсрочно.
(7)
Оценката на заявлението показва, че следва да се въведат някои процедури за защита на работниците от експозиция на добавката, посочена в приложението. Въпреки това тази защита е гарантирана чрез прилагането на Директива 89/391/EИО на Съвета от 12 юни 1989 г. за въвеждане на мерки за насърчаване подобряването на безопасността и здравето на работниците на работното място (6).
(8)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Препаратът, принадлежащ към групата „Ензими“, посочен в приложението, се разрешава за употреба като добавка в храни за животни при условията, определени в приложението.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 11 април 2003 година.